.td_uid_2_61d2ef8199fc0_rand.td-a-rec-img{text-align:left}.td_uid_2_61d2ef8199fc0_rand.td-a-rec-img img{margin:0 auto 0 0} L-għażla li trid issir fl-2022 fl-elezzjoni ġenerali għandha ssir fl-ispirtu ta' rispett fejn niddibattu l-ideat u l-ħsibijiet differenti u mhux nattakkaw il-persuni. "Bid-diskors tagħna rridu li ngħaqqdu l-pajjiż, mhux nifirduh. Bit-tgħajjir jitlef kulħadd. Bl-ideat nibnu pajjiż isbaħ u aħjar" qal il-Prim Ministru Robert Abela fil-messaġġ tiegħu lin-nazzjon lejliet sena ġdida. Nistgħu nibdlu l-liġijiet kif għamilna sa riċenti, jista' jkollna forzi tal-ordni li jaġixxu fil-ħin, iżda l-ikbar arma għall-fejqan tibqa' l-attitudni ta' kull persuna, spjega l-Prim Ministru. "Nixtieq li s-sena d-dieħla tkun sena fejn tarana nġibu bidla kbira. Dan huwa l-mod kif naġixxu ma' xulxin. Bqajna naraw wisq diskors ta' mibgħeda. Il-hate speech għadu wisq preżenti speċjalment fid-dinja online. Jekk hemm riżoluzzjoni li għandna nagħmlu hi li niġġieldu dan il-fenomenu bil-mod kif inġibu ruħna u bl-eżempju li nagħtu." L-2022 trid tkun is-sena li matulha nsaħħu iktar ħidmietna biex intejbu l-ambjent li ngħixu fih, b'arja iktar nadifa u l-bżonn li nagħtu prijorità biex ikollna iktar spazji miftuħa u ppjanar iktar intelliġenti, qal il-Prim Ministru Robert Abela fil-messaġġ tiegħu lin-nazzjon lejliet sena ġdida. "Mhux nieħdu l-iktar triq faċli, għax hemm fejn neħtieġu wkoll bidla radikali fil-mentalità. Iżda, jekk tassew irridu nħallu lil uliedna pajjiż aħjar, irridu nifhmu li lkoll irridu nieħdu d-deċiżjonijiet minn issa." Robert Abela qal li qed intemmu sena oħra li matulha d-dinja baqgħet u għadha qed tiġġieled pandemija, iżda qal li tul is-sena 2021 kien hemm diversi mumenti fejn il-pajjiż ħareġ mill-iktar effetti iebsin tal-pandemija. Bil-mod effettiv u effiċjenti li bih amministrajna l-vaċċin, fl-aħħar xhur kienu ħafna l-okkażjonijiet fejn għexna eqreb tan-normalità, qal Abela. Spjega li biex il-pajjiż iżomm il-pass ta' progress b'saħħtu, huwa kruċjali li ma nkunux arroganti quddiem il-virus tal-Covid-19. Qal li fuq quddiem nett hemm il-prijorità tal-istedina biex kulħadd jitlaqqam kontra l-Covid-19, partikolarment issa, bid-doża tal-booster. Ħeġġeġ ukoll lill-ġenituri biex ilaqqmu lil uliedhom skont il-pariri tal-awtoritajiet tas-saħħa. "Rajna fl-aħħar xhur livelli ta' investiment li qabżu dawk ta' qabel il-pandemija, u ekonomija li reġgħet qed tikber bl-istess saħħa ta' qabel feġġet il-Covid-19." Il-Prim Ministru semma' li l-esperti barranin qed ibassru li s-sena d-dieħla l-ekonomija mistennija tkun l-iktar waħda li tikber fl-Ewropa u qal li jinsab konvint li bir-rieda u l-enerġija tan-negozji u l-bżulija u l-ħila tal-ħaddiema, dan kollu mhux biss ikun sostnut, iżda jissaħħaħ u jitjieb. "Id-deċiżjonijiet kuraġġużi u sodi, kif ħadna sal-lum, iridu jibqgħu jittieħdu u mhux ikunu posposti. Hekk għamilna fl-aħħar xhur, biex minkejja l-pressjoni internazzjonali ħallejna stabbli l-prezzijiet tal-enerġija, il-fuel u l-gass fost oħrajn," kompla jgħid Abela. "Dan il-poplu jixraqlu l-ogħla standards" F'bosta oqsma, Abela qal li bħala Prim Minisru ra li jkun hemm qafas legali biex jintlaħqu livelli ġodda. Iżda iktar minn hekk, qal li trid tikber f'kulħadd ir-rieda li ngħixu dawn l-istandards ogħla. Qal li kultant ikunu meħtieġa deċiżjonijiet iebsin u li jweġġgħu. Però meta għamel hekk qal li ħadhom u jibqa' jeħodhom bl-interess nazzjonali l-ewwel u qabel kollox. Hu rrefera wkoll għal dak li rajna fl-aħħar ġimgħat fejn jidħlu l-effetti tal-bidla fil-klima u kif id-dinja qed tħoss tassew il-piż ta' dan il-fenomenu. "Għamilna commitments ċari fil-COP26 li ltaqa' fl-aħħar xhur, u anke jekk aħna pajjiż żgħir, se nieħdu l-miżuri kollha biex nagħtu s-sehem effettiv tagħna." Qal li jħares 'il quddiem li biex nibdew naraw il-frott tal-ikbar inċentivi ambjentali li qatt tnedew. "Il-pandemija urietna kemm aħna aktar b'saħħitna meta naħdmu flimkien" Il-Prim Ministru kompla jispjega li l-kwalitajiet il-kbar tal-poplu Għawdxi u Malti huma dawk li tant naraw ħajjin f'dawn iż-żminijiet; is-solidarjetà, l-imħabba u l-kburija b'dak kollu li jagħmilna Maltin u Ewropej, filwaqt li appella sabiex inżommu dawn il-valuri ħajjin is-sena kollha. .td_uid_3_61d2ef819a76f_rand.td-a-rec-img{text-align:left}.td_uid_3_61d2ef819a76f_rand.td-a-rec-img img{margin:0 auto 0 0}